  Майя Бывальцева Удмуртиын сюресъёслэсь гарантийной люкетъёссэс эскеронъя улосвыл штаб кылдытозы. Со сярысь улосвылысь Транспортъя но сюрес возёсъя министерствоын ортчем кенешонын элькун кивалтэтлэн тӧроезлэн советникез Михаил Хренов вераз, ивортэ «Кышкыттэм но ӟечлыко автомобиль сюресъёс» йӧскалык ӵектослэн улосвыл офисысьтыз ивортодэтъя менеджер Елизавета Нижегородцева. Кенешонэ Ижкарысь но Глазкарысь администрациослэн ыстэм муртъёссы, мер огазеяськонъёслэн ёзчиоссы, «Управтодорысь» ӧнерчиос пыриськизы. Кызьы пусйиз Михаил Хренов, элькунысь автомобиль сюресъёсты чаклан ужез сӧзнэтаны но радъяны кулэ. Гарантиосын пусъем ужъёсты эскерон – со чакланлэн одӥгез валтӥсь ёзэз. Со сяна, калыклы шараям шекъёсты палэнтэм сярысь зэмлыко ивортодэтэз вуттоно – адямиос тодыны кулэ, тӧрлык ёзэсъёс сюресэз тупатъяны луонлыкъёс кылдытӥзы но гарантиосын пусъем дыр ӵоже со объект понна кылкуто, лыдъя эксперт. Кенешонын технической ӧриос кылдытыны вераськизы. Со 2018-тӥ арын тупатъям сюресъёсты толэзяз ӧжытсэ кык пол чаклалоз. Ӧриосы ужъёсты быдэстыны курисьёслэн но ужез нуись огазеяськонъёслэн ыстэм муртъёссы но мер огазеяськонъёслэн ёзчиоссы пырозы. Соос чаклалозы, кызьы потӥзы толэз но сӥзьылэз «Кышкыттэм но ӟечлыко сюресъёс», «Глазов», « Гурт интывылъёсты ялан азинтон» но «Ветлыны луонтэм сюресъёсты тупатъян» ӵектосъёс улсын тупатъям сюресъёс. Технической ӧриос эскеронъёсты 2-тӥ оштолэзе кутскозы ни. Гарантиос улэ шедем ужъёсъя алонъёсты 31-тӥ куартолэзёзь палэнтыны кулэ. Ӧриослэн ужамзы, шараям шекъёс но соосты палэнтон сярысь ивортонъёсты муниципал кылдытэтъёс Удмуртиысь Транспортъя но сюрес возёсъя министерствое но улосвыл штабе сётозы. Гарантийной сюресъёсъя мерлыко вотэсъёсын ӝожтӥськонъёсты чаклан понна нимысьтыз ӧри кылдытозы. Кылсярысь, «Кышкыттэм но ӟечлыко сюресъёс» ӵектосъя тупатъям сюресъёс пумысен вазиськонъёсты «ВКонтакте» мерлыко вотэсысь  огинын кутозы. Тодэ вайытом, 2018-тӥ арын «Кышкыттэм но ӟечлыко сюресъёс» ӵектосъя 120 иськем сюресъёс яке 63 объект выльдӥзы.  Пусъём, «Гурт интывылъёсты ялан азинтон» программая 2019-тӥ арын Удмуртиын 70,9 иськем сюресъёсты тупатъялозы. «Кышкыттэм но ӟечлыко автомобиль сюресъёс» йӧскалык ӵектос улсын 135,1 иськем сюресъёсты тупатъяны малпало. Ветлонтэм сюресъёсты тупатонъя элькун программая туэ кызь сюресъёслэсь 28 люкетсэс лэсьтозы, ваньмыз – 139 иськем.  2024-тӥ арлы Удмуртиын 943,1 иськем сюресъёсты тупатыны чаклало. Тегъёс: Авто Ижкар Удмуртия сюресъёс транспортъяносюресвозёсъяминистерство  